De Heuss isch z Braggene ufgwachse und het z Haalbrunn s Gymnasium bsuecht. Aaschlüssend het er z Münche und z Berlin Nationalökonomie, Literatur, Gschicht, Philosophii, Kunschtgschicht und Schtaatswüsseschafte gstudiirt. Nach em Studium isch er politische Redakteur gsi und im 1908 het er d Elly Heuss-Knapp ghürote. Vo 1924 bis 1928 und vo 1930 bis 1933 isch de Heuss Abgeordnete im Dütsche Reichstag gsi, z erscht für d Dütsch Demokratisch Partei (DDP), nach de Fusion vo de DDP mit de Volksnationale Riichsvereinigung zu de Dütsche Staatspartei (DStP) für di. Bi de Abstimmig über s Ermächtigungsgsetz vo de Nazis am 23. Mörz 1933 het er mit sine Fraktionskollege für s Gsetz gstumme, übwohl er sich in de Fraktion für en Ablehnig usgschbroche gha het. Im Juli 1933 isch ihm sis Abgordntemandat aberkannt worde, wil er uf em Wahlvorschlag vo de SPD gwählt worde isch. Im 1936 het er es Publikationsverbot übercho und im 1942i hei alli dütsche Zitige d Aawisig übercho, kei Tekscht vom Heuss meh z veröffentliche. Er het aber unterm Pseudonym Thomas Brackenheim witer gschribe. Nach em Chrieg isch er vo de amerikanische Militärregiirig zum erschte Kultusminischter vo Württebärg-Bade ernannt worde. 1946 und 1947 het de Heuss e Professur a de TH Stuegert in Gschicht gha und ich im 1948i Honorarprofessor an de TH Stuegert worde. Am 12. September 1949 isch er zum erschte Bundespräsident vo de Bundesrepublik Dütschland gwählt worde und het das Amt 10 Jahr usgüebt. Am 12. Dezember 1963 isch de Heuss z Stuttgart gschtorbe.